कर’नानि सेथि दोहौनि समाव प्लाजमा थेरापीखौ कर’ना बेरामिनि थाखाय मोजां होनना मानिना लानाय जादोंमोन। नैथि दोहौनि समाव बेरामिफोरनि नखरनि सोद्रोमाफोरा फाहामसालिनि बायजोआव ससियेल मिडियाआव प्लाजमा होनायनि थाखाय खावलायनो हमदोंमोन। नाथाय साननैसो सिगां कभिडनि सायाव नेसनेल टास्क फर्सनि सावराय जथुमआव प्लाजमा थेरापीनिफ्राय जेबो मुलाम्फा जाया होननानै बुंथिनाय जायो।